Владо Любенов
Нощна смяна

chitanka.info

В трамвая от покрайнините

във нула четири видях,

как циганите травестити

се хилят с груб и страшен смях,

как в бяло бледото момиче

със състарените черти

сред празните седалки тича,

опитвайки да полети,

как страшно спи с уста беззъба

мъжът работил цяла нощ,

и как пораства като гъба

в съня му членът като нож,

невидим ватманът на поста,

завъртва ръчката докрай,

и кучетата изпод моста

дерат се с незатихващ лай,

и ужасен и ужасяващ

трамваят спира изведнъж,

и неразбиращ и незнаещ

се стряска зиналият мъж,

момичето с крилете литва

сред нежен хероинов прах,

а циганите травестити

се хилят с груб и страшен смях…

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.